
הצעת חוק לתיקון פקודת סימני מסחר (מס' 7), התש"ע-2010,

 הכנה לקריאה שנייה ושלישית

היו"ר דוד רותם:

בוקר טוב. אני פותח את ישיבת ועדת החוקה, חוק ומשפט. על סדר-היום: הצעת חוק לתיקון פקודת סימני מסחר (מס' 7), הכנה לקריאה שנייה ושלישית. אנחנו נסיים היום ונקיים הצבעה. 


מי רוצה להציג?
הווארד צבי פולינר:

התיקון הזה נועד ליישם את המלצות ועדת אור משנת 1997 וגם של וועדות אחרות, כדי להוריד את האירועים מבית משפט עליון לבית משפט מחוזי על ההחלטות חד-צדדיות של רשם הפטנטים. 

היו"ר דוד רותם:
למה החלטתם שהמערער מחליט איזה בית משפט הוא בוחר? זאת פעם ראשונה שאני שומע שהמדינה נותנת זכות כזאת למישהו.

הווארד צבי פולינר:


לפי ההצעה פה, הערעורים יהיו בבית משפט מחוזי בתל-אביב או בירושלים. 

היו"ר דוד רותם:
לפי הבחירה של מי? של המערער.

הווארד צבי פולינר:

נדמה לי שכן, באמת צריך לבדוק את זה. 

מורן פרוינד:

אני מהנהלת בתי המשפט. אנחנו גם מבקשים לבחון את הנושא הזה. אני מבינה שיש כוונה להצביע כבר היום, אז אנחנו מבקשים להמתין ובמהלך הדיון תהיה לנו עמדה מגובשת. 

היו"ר דוד רותם:
ממתי אתם מכירים את הוועדה הזאת.  את שומעת שזאת הצעה של ועדת אור משנת 1997 ואנחנו הגענו ל-2011. לקח 5 שנים להכין את ההצעה הזאת כי היא כל-כך מסובכת ורצינית. אחרי 5 שנים אתם אומרים לי שלא גיבשתם עמדה. 

מורן פרוינד:

בזמנו גיבשנו עמדה לגבי חלק מהדברים. היו גם דברים שפחות תואמו איתנו. גם לגבי אלה שגיבשנו, היה שינוי של נסיבות. הוקם בית משפט מחוזי במחוז מרכז והשתנו כמה דברים. לכן אנחנו מבקשים - - - 

היו"ר דוד רותם:
אתם יודעים מהבוקר שיש בית משפט במחוז מרכז? בזמן האחרון אני נתקל יותר מידי פעמים שהנהלת בתי המשפט מגיעה בדקה ה-90 ופתאום יש לה מחשבות חדשות. אתם כפופים להחלטות של מדינת ישראל בוועדת השרים יותר מכולם.  

מורן פרוינד:

אנחנו בהחלט כפופים אבל חלוף הזמן גרם לשינויי נסיבות שהיום הם יכולים לפגוע ביעילות המערכת. מתפקידנו להסב את תשומת הלב לדבר הזה.

היו"ר דוד רותם:
זה ודאי מתפקידכם, אבל מתפקידכם לבוא עם עמדה מגובשת ולא לבוא ביום הדיון ולהגיד שעוד לא גיבשתם עמדה. אתם יודעים על הדיון הזה לפחות שבועיים.

חלי אלדר:
אני התקשרתי אליכם לפני שבוע או לפני כמה ימים ודיברתי איתו על העניין הזה כדי לוודא. דיברתי איתך ואמרת שזה עבר אתכם וזה מקובל עליכם.  

היו"ר דוד רותם:
אני מבקש שתביאו את העמדה שלכם היום.

חלי אלדר:

זה ממילא בסוף. נתחיל עם שאר הסעיפים. 

הווארד צבי פולינר:


זה אושר בוועדת השרים. 

דורית ואג:

אחרת זה לא היה מגיע לכאן.

הוורד צבי פולינר:

בדקתי ואתה צודק שהמערער יכול להחליט האם הוא רוצה בירושלים או בתל-אביב. 

היו"ר דוד רותם:
זה דבר שהוא לא נכון. בעיקר כשבחלק מהמקרים רשם הפטנטים הוא המשיב. אז יש סמכויות של בתי המשפט, כפי שהן קבועות בתקנות. למה אני צריך לשנות את זה דווקא בנושא הזה?

הווארד צבי פולינר:

אימצנו את המודל של חוק הפטנטים לטוב או לרע. בחוק הפטנטים כתוב בחוק שהמקום של הערעורים זה בירושלים והשר יכול לקבוע בצו מקום נוסף.

היו"ר דוד רותם:
זה פחות אכפת לי אבל אני לא רוצה לאפשר למערער לעשות "fishing" של בית משפט. "fishing" של שופט זה הדבר הכי גרוע שיכול להיות. מכיוון שאנחנו עוסקים בנושאים די מסובכים ואני רואה בדמיוני איך מגיעים לשופט שצריך להתעסק בדברים כאלה. אם אין קצת מומחיות וקצת התמקצעות בנושא, אנחנו נהיה בבעיה. 


בבקשה, היועצת המשפטית.

חלי אלדר:


אני מציעה שנקראת את הסעיפים. 

שירלי אבנר:


סליחה על האיחור.

חלי אלדר:


ההצעה הוצגה בכלליות ורצינו לעבור סעיף סעיף. 

היו"ר דוד רותם:

שירלי, אני כבר מודיע לך שיש פה בקשה של הנהלת בתי המשפט לא להצביע היום כי יש להם כל מיני השגות. 

שירלי אבנר:


אני לא אגיד מה דעתי על זה. 

היו"ר דוד רותם:


אני יודע בדיוק מה דעתך על זה. הבעתי גם את דעתי בעניין. אני מבקש, לפני שאת מתיישבת ומתחילה בדיון, תתקשרי ותדאגי לפתור את העניין הזה. אני רוצה להצביע היום.
חלי אלדר:


"הצעת חוק לתיקון פקודת סימני מסחר (מס' 7), התש"ע-2010. 


תיקון סעיף 19. 

1. בפקודת סימני מסחר (נוסח חדש) התשל"ב-1972 (להלן – הפקודה) בסעיף 19, במקום, "בית המשפט העליון" יבוא "בית משפט מחוזי" והרשם יהיה המשיב בערעור." 

היו"ר דוד רותם:


אתם רוצים בית משפט מחוזי או בית משפט מנהלי? הרי פה זה בעצם ערעור על החלטה שלא לרשום סימון מסחרי.

האוורד צבי פולינר:

במחוזי. היו לנו הרבה דיונים פנימיים והחלטנו שבית משפט מחוזי זה יותר מתאים. 

היו”ר דוד רותם:

השאלה למה הוא לא רושם היא לא שאלה מנהלית פרופר? בעצם זה ויכוח על הפעלת שיקול דעת. 
האוורד צבי פולינר:

לדעתנו זה יותר בכיוון שיפוטי ולא מנהלי. 

היו"ר דוד רותם:

בסדר. 

חלי אלדר:


"תיקון סעיף 20. 

2. בסעיף 20 לפקודה, במקום "הרשם ובית המשפט העליון רשאים" יבוא "הרשם רשאי". 

זה עולה בקנה אחד עם התיקון הקודם.

היו"ר דוד רותם:
האם זה לא צריך להיות "הרשם או בית המשפט"?

חלי אלדר:


אלה במקומות שבהם החליטו להשאיר את הסמכויות רק אצל הרשם ולא אצל בית המשפט. מדובר בסעיף - - - 

היו"ר דוד רותם:

אם הרשם מחליט אז אני יכול לערער עליו או להגיש נגדו בג"צ. גם אם הרשם הוא גוף מעין שיפוטי - - - 

חלי אלדר:

סעיף 20 עוסק בתיקון טעויות. סעיף 21, שגם מתקן את אותו דבר עוסק בדרישת ויתור ממבקש סימן לשם קביעת זכויותיו לפי רישום. עד היום, בתיקון טעויות, אפשר היה לפנות גם ישירות לבית המשפט העליון. היום רצים להותיר את הסמכות הזאת רק לרשם.  

היו"ר דוד רותם:
מה זה אומר "לתקן טעות שבבקשה או שבנוגע אליה"? מה זה "בנוגע אליה"?

חלי אלדר:


בנוגע לבקשה. זה יכול להיות דברים מדברים שונים.

היו"ר דוד רותם:


שירלי, את יכולה להסביר לי? האם בסעיף 20 אתם רוצים שיהיה כתוב "הרשם רשאי בכל עת לתקן טעות בבקשה או שבנוגע אליה"? מה זה בנוגע אליה?
שירלי אבנר:

בנוגע לבקשה. 

היו"ר דוד רותם:

מה פירוש טעות שנוגעת לבקשה, אם היא לא טעות בבקשה עצמה?

שירלי אבנר:
זאת יכולה להיות טעות ברישום שלו. אם, למשל, הוא רושם אצלו במערכת את תאריך הגשת הבקשה והתאריך לא נכון, אז הוא יכול לתקן את זה בהתאם לתאריך הגשת הבקשה הנכון. 

היו"ר דוד רותם:

"לתקן טעות בבקשה או ברישום" אבל לא "בנוגע אליה". 
שירלי אבנר:
יש גם פרסום. יכול להיות גם בפרסום.

היו"ר דוד רותם:

לפי מה שכתוב בסעיף הזה, לאחר שהבקשה נרשמה, הרשם לא יכול לעשות כלום כי כתוב " בכל עת לתקן טעות שבבקשה או שבנוגע אליה". ברגע שהוא רשם זאת כבר לא בקשה, זאת כבר החלטה. 

שירלי אבנר:
יש סעיף מקביל אחרי קיבול הבקשה. 

היו"ר דוד רותם:

זה רק מוכיח שאם כתוב "בנוגע לבקשה" זה לא "לאחר הרישום". אני מדבר על ניסוח. 
שירלי אבנר:
הרישום בפנקס זה הרישום אחרי הקיבול. יש גם רישום במערכת ביחס לבקשה עצמה. אם הוא רושם אצלו במערכת תאריך לא נכון של הגשת הבקשה, פרטים לא נכונים בנוגע לזהותו של המבקש וכיוצא בזה - - - 

היו"ר דוד רותם:
אני צריך להכניס סעיף לחוק כדי שהוא יוכל לתקן את הרישום הפנימי שלו? אני שואל על ה"מלכתחילה". למה כתבתם "בנוגע לבקשה"? זה ניסוח בלתי ברור. 

שירלי אבנר:
זה ניסוח מ-1972. 

היו"ר דוד רותם:


עד כמה שאני זוכר, השפה העברית לא השתנתה מ-1972. שאלתי את זה כי זה קפץ לי לעין.

שירלי אבנר:


אני יכולה אולי להרגיע אותך בכך שאנחנו מתכוונים להחליף - - - 

היו"ר דוד רותם:


התיקון הזה מבוסס על ועדת אור שהסתיימה בשנת 1997. 

שירלי אבנר:


אבל היה תיקון בכנסת הקודמת. 

היו"ר דוד רותם:


היום אנחנו 15 שנה אחרי ואתם עובדים על תיקון לחוק, זה בסדר. 

שירלי אבנר:


אבל היה תיקון שהיה בפני הכנסת אבל הכנסת התפזרה לפני שדנו בזה. 

היו"ר דוד רותם:


אבל לכם קשה לעשות תיקון אחד על הכול, אז אתם עושים את זה בשלבים. אתם יכולים לתקן את זה בקודקס. 

שירלי אבנר:


הוא על שולחנך. 

היו"ר דוד רותם:


הוא על שולחני, אבל נאמן אמר לי להפסיק לבלבל את המוח, כי זה בכלל לא הקודקס הזה ונעשו שינויים שלמים.
שירלי אבנר:


לא, מה שאצלך זה הנוסח האחרון. 


אני מבינה שדנתם במהות של סעיף 20 עצמו. 

היו"ר דוד רותם:


כן, זה בסדר. 

חלי אלדר:
"תיקון סעיף 21. 

3. בסעיף 21א לפקודה, במקום "וראו הרשם או בית המשפט העליון" יבוא "וראה הרשם". במקום "רשאים הם בבואם להחליט" יבוא "רשאי הוא בבואו להחליט" ובמקום "הנחוץ לדעתם" יבוא "הנחוץ לדעתו". 

סעיף 21 עוסק בסעיף ויתור ממבקש הסימן.

היו"ר דוד רותם:
בסעיף 20 או 21. נניח שהוא החליט, עדיין אני יכול לפנות בעתירה נגדו או לבית המשפט המנהלי או לבג"צ. אנחנו לא חוסמים פה אפשרות לערער עליו.

שירלי אבנר:
אנחנו קובעים למי סמכות הערעור על החלטות הרשם, שזה בית המשפט העליון היום, זה יהיה בית המשפט המחוזי. 

היו"ר דוד רותם:


אתם רק רוצים שלא יפנו ישירות לבית המשפט.

שירלי אבנר:


נכון, כי מי שהיה אמון על טוהר הפנקס זה הרשם. 

היו"ר דוד רותם:


טוב מאוד. היעילות היא הכי חשובה, שלא יפנו, בעיקר לא לבית המשפט העליון כי הוא עמוס כל-כך. 
חלי אלדר:
"4 . בסעיף 25 לפקודה - 

(1) בסעיף קטן (א), במקום "בית המשפט העליון" יבוא "בית משפט מחוזי".

(2) בסעיף קטן (ג), המילים "בעלי הדין ואת" יימחקו. 
את רוצה להסביר למה הורדתם את "בעלי הדין"?

שירלי אבנר:
זה פשוט ברור. מן הסתם, כשיש ערעור, שומעים את בעלי הדין. 

היו"ר דוד רותם:
זה לא ברור בכלל. כחכמולוג, עצם העובדה שקודם היה כתוב "את בעלי הדין" ועכשיו מחקו את זה, כוונת המחוקק היא שלא שומעים את בעלי הדין.

שירלי אבנר:
החשש שלנו היה הפוך כי במקומות אחרים אין את בעלי הדין. יכול להישמע מזה הסדר שלילי לגבי מקומות אחרים שכן רוצים שישמעו אותם. בכך עשינו יישור קו. יש גם את דברי ההסבר - - - 

היו"ר דוד רותם:

כבר אמר בית המשפט העליון שחוק הוא כמו לחם שנכנס לתנור. ברגע שהוא יצא משם למחוקק אין מה להגיד. אין שום חשיבות לדברי ההסדר ולמה התכוון המחוקק. 

שירלי אבנר:
זה גם מוסדר בדין הפלילי. לא צריך את זה במיוחד בפקודת סימני המסחר. מה גם, שפה באמת לא היתה אחידות בפקודה, בין מקומות שזה כן הופיע לבין מקומות שלו בתוך הפקודה עצמה. או שזה היה עושה בלגן או שזה מיותר. 

היו"ר דוד רותם:

טוב. 

חלי אלדר:

יש בזה משהו בעייתי.

היו"ר דוד רותם:


אין בזה משהו בעייתי מסיבה אחת פשוטה. כיוון שאני מגיש את הערעור, לפי התיקון פה מסתבר שאפשר גם לשמוע את הרשם כי הרשם הרי הוא לא צד לערעור. 

חלי אלדר:


את הרשם אפשר היה לשמוע בהרבה מקרים גם לפני כן. 

היו"ר דוד רותם:


לא, כי זאת החלטת רשם אז לא צריך שהוא ישמע את הרשם. 

שירלי אבנר:
עשינו אבחנה בין מקרים שבהם מדובר בהליך דו צדדי בפני הרשם לבין מקרה שהוא הליך חד צדדי בפני הרשם. כאשר היה מדובר בהליך חד צדדי מול הרשם, מן הסתם הרשם הוא המשיב. זה ל א המקרה כאן.

היו"ר דוד רותם:

פה מדובר על החלטת רשם - - - 

שירלי אבנר:

לפי סעיף 24ו', שזאת החלטת רשם בהתנגדות. התנגדות זה הליך בין שני צדדים בפניו והוא מעין ערכאות שיפוט. 

היו"ר דוד רותם:


אז אם כך, למה אתם רוצים שאי-אפשר יהיה לשמוע את הרשם?

שירלי אבנר:

זה ההסדר בפקודה היום. 

היו"ר דוד רותם:

זה קיים אבל אני לא מתקן חצאי תיקונים.

מה קורה כשאני מגיש ערעור על החלטה של בית משפט שלום. גם אז אפשר לשמוע את השופט?

שירלי אבנר:

לא, אבל העמדה של דיני הקניין הרוחני התעשייתי היא, שהרשם הוא לא כמו כל שופט אחר. יש גם יתרון לשמיעת הרשם במקרים כאלה. זה קיים גם בפטנטים. 

היו"ר דוד רותם:
ללא שום ספק  זאת פגיעה מהותית בצדק. 

חלי אלדר:
כבר היום, לפי 42א, יש סעיף שאומר שבכל הליך משפטי שהסעד הנדרש כולל שינוי או תיקון בפנקס, רשאי הרשם להתייצב ולהשמיע את דברו וחובה עליו להתייצב אם הורה על-כך בית המשפט. זה סעיף שכבר קיים בחוק. 

היו"ר דוד רותם:


הוא קיים כי צריך הוראה מיוחדת להגיד שהרשם חייב אם הורה על-כך בית משפט, כי אחרת יש חשש שהוא לא יתייצב. 

חלי אלדר:

"4.
בסעיף 29 לפקודה – 

(1) בסעיף קטן (ב), במקום "בית המשפט העליון" יבוא "בית משפט מחוזי".

(2) אחרי סעיף קטן (ב) יבוא:
(ג)
"המערער ימסור לרשם הודעה על הגשת ערעור לפי סעיף קטן ב', בתוך 30 ימים מיום הגשתו".

היו"ר דוד רותם:


למה צריך את הסעיף הזה? אני מגיש הודעה לבית המשפט. הרשם חייב להיות צד, הוא לפחות משיב פורמאלי בערעור הזה. 

שירלי אבנר:


בסעיף 29 לא, זה סכסוך בין שני צדדים.

היו:ר דוד רותם:

נכון שזה סכסוך בין שני צדדים אבל זה סכסוך שבאיזה מקום הרשם החליט בו. לא יכול להיות מצב שלפחות הוא לא יהיה משיב פורמאלי. 

שירלי אבנר:
הוא לא משיב פורמאלי במקרים כאלה, בהתאם לסדר הדין הכללי ובהתאם לתקנות המסחר. יש שני צדדים. יש את המערער ואת הצד השני המשיב לערעור. הרשם לא יודע על זה.

אסביר משהו נוסף ברקע הדברים. בעקבות ההצטרפות של מדינת ישראל לפרוטוקול מדריד – הבנתי, אני אעצור כאן. 

היו"ר דוד רותם:

מוטב. בזמן האחרון המוח שלי כבר נפוח מכל האותיות הלטיניות שישראל מצטרפת אליהם.

שירלי אבנר:

זה מצביע על דברים טובים, אנחנו הופכים למדינה מרכזית בתחום הכלכלה. 

היו"ר דוד רותם:


מקובלת בעולם.

שירלי אבנר:


עד כמה שאפשר. 

חלי אלדר:

"(ד)
בערעור לפי סעיף קטן (ב), ישמע בית המשפט אם נדרש לכך את הרשם". 


זה ההסדר שחוזר על עצמו. 

היו"ר דוד רותם:


אם נדרש לכך, פירושו של דבר – אם מישהו מהצדדים ביקש את זה. אתם לא רוצים את זה, אתם רוצים שאם בית המשפט ראה לנכון. 

שירלי אברהם:


זה כך או כך. גם כאשר אחד הצדדים ביקש את זה, לבית המשפט יש שיקול דעת. 

היו"ר דוד רותם:


אני לא בטוח. 

שירלי אבנר:


היה מקרה שהצדדים רצו שהרשם יהיה שם ובית המשפט אמר שהוא לא מוצא לנכון כי ההחלטה מאוד פשוטה. 


אני אזכיר שזה הנוסח המקובל עד עכשיו.

היו"ר דוד רותם:


כשכתוב "אם נדרש לכך", פירושו של דבר שאם אני דרשתי, "הוא נדרש". אתם לא אומרים שנתתם לו שיקול דעת, אתם אומרים "אם הוא נדרש לכך". אם הוא נדרש לכך, פירושו עם אחד הצדדים דרש.

שירלי אבנר:


זה הנוסח הקיים. 

היו"ר דוד רותם:


שירלי, הנוסח הזה הוא משנת קוקוס והוא גרוע.

שירלי אבנר:


אנחנו מסכימים. מתי שהוא אנחנו נשנה את הפקודה. 

חלי אלדר:


השאלה האם אתם רוצים לשנות את המילים "נדרש לכך" למשהו שמדבר על שיקול דעתו. 

היו"ר דוד רותם:


אם ראה לנכון, אם ראה לנכון לצורך הצדק. אני לא רוצה שיהיה מצב שמישהו יגיד שהוא דורש ויהיו חייבים לשמוע. 

שירלי אבנר:


הפרשנות היום היא שלבית המשפט יש את שיקול הדעת. אם אתם חושבים שזה יעזור, כמובן שאנחנו - - - 
מורן פרוינד:


אני חושבת שהכוונה היתה "אם נדרש לכך לצורך מתן ההחלטה". 

היו"ר דוד רותם:


אחרי ששמעתי אתמול את השופט ברק מסביר את הלכת "אפרופים" אז השאלה, מה היתה הכוונה, אין לה שום חשיבות. את הכוונה קובע בית המשפט ולא אף אחד אחר. אפילו כשכותבים בחוזה "מלפפונים" בחוזה, זה עוד לא אומר שזה מלפפונים. 

שירלי אבנר:
הוא כבר לא נמצא בבית המשפט העליון. 

היו"ר דוד רותם:


לא ראית מה הוא עשה אתמול בכנסת לשכת עורכי הדין?

שירלי אבנר:


בוודאי. אני לא חושבת שיש מישהו בעולם המשפט שלא יודע ומודע לכך. 

היו"ר דוד רותם:


אם אני הייתי אומר את זה, הייתי מוצא להורג באותו רגע. 

שירלי אבנר:


כל אחד מאיתנו. 

אני משאירה את זה לשיקול דעת של הייעוץ המשפטי.

היו"ר דוד רותם:

כשתבואו עם התיקון הגדול בעוד 17 שנה. 

חלי אלדר:
אז נשאיר את זה בינתיים כך.

"6.
בסעיף 30 לפקודה – 

(1) בסעיף קטן (ב) במקום "בית המשפט העליון" יבוא "בית משפט מחוזי";

(2) אחרי סעיף קטן (ב) יבוא:
(ג)
המערער ימסור לרשם הודעה על הגשת ערעור לפי סעיף קטן (ב) בתוך 30 ימים מיום הגשתו. 

(ד)
בערעור לפי סעיף קטן (ב) ישמע בית המשפט אם נדרש לכך, את הרשם. 

"7. 
בסעיף 36(ב) לפקודה, במקום "בית המשפט העליון" יבוא "בית משפט מחוזי" והרשם יהיה המשיב בערעור".  


זה המצב שבו יש רק צד אחד. 

"8.
בסעיף 38 לפקודה- 

(1) בכותרת השוליים, בסופה יבוא "לפי בקשת מי שאינו הבעל".

(2) בסעיף קטן (א) אחרי "רשאי להגיש" יבוא "לרשם" והסיפה החל במילים "לבית המשפט העליון" תימחק.
(3) במקום סעיף קטן (ב) יבוא:
(2) החלטת הרשם בבקשה לפי סעיף קטן (א) תהיה נתונה לערעור בפני בית המשפט המחוזי. 

(ב1)
המערער ימסור לרשם הודעה על הגשת ערעור לפי סעיף קטן (ב) בתוך 30 ימים מיום הגשתו.

(ב2)
בערעור לפי סעיף קטן (ב) ישמע בית המשפט, אם נדרש לכך, את הרשם.



(4)

סעיפים קטנים (ג) ו-(ד) בטלים."

היו"ר דוד רותם:
מה יקרה לאחר שתמחקו את סעיף ד'?

שירלי אבנר:

קודם כל, יכול צד להגיש בקשה על-כך לבית משפט ולרשם עצמו. לרשם עצמו יש סמכות לתקן את המסמך. הוא לא צריך לפנות לבית המשפט העליון או לבית המשפט המחוזי על-מנת לתקן את הפנקס.

היו"ר דוד רותם:


אז למה זה היה עד היום?

שירלי אבנר:


מאותה סיבה שיש סמכות מקבילה לרשם ולבית המשפט העליון בשורה של סעיפים.

היו"ר דוד רותם:


אבל פה זאת לא סמכות מקבילה. אם את מוחקת את הסעיף הזה אז יבוא מישהו ויגיד: אדוני הרשם, מהיום והלאה אתה לא רשאי לעשות את זה. התיקון הזה לוקח לו סמכות.

שירלי אבנר:


לא. אני מודעת למעמד של דברי ההסבר שאבל הרשם נחשב כמו כל רשם אחר כמי שאמון על טוהר הפנקס. לו הסמכות נתונה לתקן את הפנקס. לכן אנחנו לא חושבים שזה נכון להשאיר סעיף שאומר שידיו כבולות והוא צריך לפנות לערכאה אחרת על-מנת לבצע את תפקידו שמוקנה לו לפי חוק.

היו"ר דוד רותם:
זאת אומרת, אתם אומרים שזה לא שינוי המצב הקיים אלא רק מחיקת סעיפים מיותרים. 

שירלי אבנר:


כן. 

היו"ר דוד רותם:
טוב. אני מקווה שכך יפרש את זה גם בית המשפט. 

שירלי אבנר:


אם לא, נעשה תיקון שיבהיר את זה. אנחנו לא חושבים שיש בזה צורך. 

היו"ר דוד רותם:

אבל אז זה יהיה עוקף בית משפט ואת יודעת שבוועדה הזאת אנחנו לא עושים חוקים עוקפים.

שירלי אבנר:

זה לא עוקף בית משפט מהסיבה המאוד פשוטה שזה לא משהו שנתון - - - 

היו"ר דוד רותם:

זה בסדר. גם אם זה עוקף בית משפט, מותר לחוקק חוק כי כשבית המשפט לא הבין את כוונת המחוקק, המחוקק רשאי להבהיר אותה. 
חלי אלדר:

"תיקון סעיף 41

9. בסעיף 41 לפקודה – 

(1) בסעיף קטן (ד) אחרי "תוגש" יבוא "לרשם" והסיפה החל במילים "לבית המשפט העליון" תימחק.

(2) במקום סעיף קטן (ה) יבוא – 
(ה)
החלטת הרשם בבקשה לביטול תהיה נתונה לערעור בפני בית משפט מחוזי.

(ה1) 
המערער ימסור לרשם הודעה על הגשת ערעור לפי סעיף קטן (ה) בתוך 30 ימים מיום הגשתו. 

(ה2)
בערעור לפי סעיף קטן (ה) ישמע בית המשפט, אם נדרש לכך, את הרשם."

(10) בסעיף 45 לפקודה – 

(1) בסעיף קטן (א) במקום בית המשפט העליון" יבוא "בית משפט מחוזי" והרשם יהיה משיב בערעור. 

(2) בסעיף קטן (ב) במקום "בית המשפט העליון" יבוא "בית משפט מחוזי" והרשם יהיה המשיב בערעור. 
(3) אחרי סעיף קטן (ב) יבוא:
(3) המערער ימסור לרשם הודעה על הגשת ערעור לפי סעיף קטן (ב) בתוך 30 ימים מיום הגשתו". 

היו"ר דוד רותם:
זה מיותר לחלוטין כי הרשם הוא המשיב בערעור ואז ממילא הוא חייב לקבל את זה. 

שירלי אבנר:
לא, זה הליך דו-צדדי.

היו"ר דוד רותם:

כתוב שהרשם יהיה משיב בערעור, זה מה שתיקנתם. מה הוספתם בסוף 45ב? שהרשם יהיה משיב בערעור. אם הרשם יהיה משיב בערעור אז ממילא אוטומטית חייבים למסור לו ולא צריך סעיף מיוחד לזה. 

שירלי אבנר:

נכון, לא שמנו לב לזה. 

היו"ר דוד רותם:
תמחקו את (ג).

חלי אלדר:
              "11.
בסעיף 46(ב) לפקודה, במקום "בית המשפט העליון" יבוא "בית משפט מחוזי".

12. בסעיף 49(ב) לפקודה, במקום "בית המשפט העליון" יבוא "בית משפט מחוזי והרשם יהיה משיב בערעור".

היו"ר דוד רותם:

את רואה שב-49 לא הוספתם את זה. 

חלי אלדר:


"13.
בסעיף 53 לפקודה – 

(1) האמור בו יסומן "(א)", ובו, במקום "בית המשפט העליון" יבוא "בית משפט מחוזי".

(2) אחרי סעיף קטן (א) יבוא, "בערעור על החלטת הרשם לפי סעיפים 50 ו-51, יהיה הרשם המשיב בערעור.
(3) אחרי סעיף קטן (ב) יבוא – 
(ג)
המערער על החלטת הרשם לפי סעיף 52, ימסור לרשם הודעה על הגשת הערעור בתוך 30 ימים מיום הגשתו" - - - . 

היו"ר דוד רותם:


לגבי 53ג. רבותיי היקרים, אם הרשם יהיה משיב בערעור, לא צריך הוראה שבית המשפט ישמע את הרשם אם הוא נדרש לכך. אוטומטית אני המשיב בערעור. 

שירלי אבנר:


זה 50 או 51. (ג) זה רק סעיף 52. זה שני הליכים שונים. 

היו"ר דוד רותם:


בסדר, סליחה. 

חלי אלדר:

"(ג)
המערער על החלטת הרשם לפי סעיף 52, ימסור לרשם הודעה על הגשת הערעור בתוך 30 ימים מיום הגשתו; בערעור כאמור ישמע בית המשפט, אם נדרש לכך, את הרשם". 


14.
בכותרת פרק י"א לפקודה, לפני "ראיות" יבוא "שפיטה".


15.
לפני סעיף 64 לפקודה יבוא:

(63א)
החלטה אחרת של הרשם, לפי חוק זה, ניתנת לערעור לפני בית המשפט לאחר שניתנה לו רשות לכך מאת בית המשפט או מאת הרשם". 

היו"ר דוד רותם:


בהמון חוקים ביטלנו את העניין הזה שמי שרוצים לערער עליו צריך לתת רשות. 

שלי אבנר:


אבל זאת החלטה אחרת. 

היו"ר דוד רותם:


גם בהחלטה אחרת – המבקש רשות מבית המשפט לערער. איזה מן דבר זה שהרשם אומר שהוא מרשה לערער על ההחלטה שלו, ואז זה מחייב את בית המשפט לשמוע ערעור.

שירלי אבנר:


עד כמה שידוע לי, זה מה שמקובל. 
היו"ר דוד רותם:


צריך להפוך את זה. 

שירלי אבנר:


הסעיף הזה קיבל את האישור של מי שאחראית אצלנו על בתי משפט בשם הנהלת בתי המשפט.
מורן פרוינד:


גם אנחנו חושבים שזה לא נכון להשאיר את שיקול הדעת לרשם שיחליט לגבי בתי המשפט אם ידונו או לא ידונו בערעור. 

שירלי אבנר:

זה היה הנוסח שלכם, אני בוודאי אדישה לכך. 

מורן פרוינד:


אז נבקש לתקן. 

חלי אלדר:


האמת היא שזה גם שונה בהוראות - - - 

שירלי אבנר:


אני לא יודעת. אני התייעצתי עם מי שאחראית אצלנו ועם הנהלת בתי המשפט. לא ידעתי על התיקונים האלה. 

היו"ר דוד רותם:

"אחרי שניתנה לו רשות לכך מאת בית המשפט". מה אתם צריכים את הרשם?

שירלי אבנר:
בסדר. 

היו"ר דוד רותם:

אתם מסבכים את הרשם עם עורכי דין שעוסקים ברישום פטנטים.

שירלי אבנר:

אני האחרונה שאכפת לה מזה. זה בא מהנהלת בתי המשפט וממיכל כהן שאחראית אצלנו על בתי המשפט.

היו"ר דוד רותם:
אז תמחקו את הרשם פה. 

שירלי אבנר:


בסדר גמור. 

חלי אלדר:


"... לעניין זה, החלטה אחרת, החלטה שאין בה כדי לסיים את הדיון בהליך שנערך בפניו לפי חוק זה". 

היו"ר דוד רותם:


אגב, ברוב המקרים כבר ביטלנו את האפשרות אפילו לבקש רשות ערעור. 

שירלי אבנר:


זה דבר שנראה לי כאן חשוב. 

היו"ר דוד רותם:

אנחנו רואים את זה גם בדיונים משפטיים. על כל בקשת ביניים מגישים בקשת רשות ערעור. זה עוצר את הדיון בתיק, מעמיס על בית המשפט המחוזי, חוזר ובתוך ניתן פסק דין וממילא מערערים על הכול שוב. 

מורן פרוינד:


אולי, אם רוצים ליצור פילטר קודם, אפשר לקבוע שאם ניתנה רשות מאת הרשם, ניתן יהיה להגיש בקשת רשות ערעור לבית המשפט המחוזי.

היו"ר דוד רותם:
כרגע הורדנו את הרשם.

מורן פרוינד:

לא, אני אומרת שאפשר להוסיף אותו כתנאי נוסף לרשות ערעור ולא כמחליט עצמאי. 

היו"ר דוד רותם:


אין תנאי נוסף. אם אני נותן לו סמכות אז הוא נותן את הרשות לערער. אל תעמיסו עוד יותר על בית המשפט.

חלי אלדר:

אני מציעה להשאיר את זה עם רשות של בית המשפט.

היו"ר דוד רותם:

תשאירו את זה, אין לי שום בעיה. 

שירלי אבנר:


זה גם המצב בחוק הפטנטים. 

חלי אלדר:

"(63ב)
בית המשפט המחוזי המוסמך לעניין חוק זה הוא בית המשפט המחוזי בירושלים או בית המשפט המחוזי בתל-אביב, לפי בחירת מביא ההליך". 

היו"ר דוד רותם:


אני לא אוהב את זה. איפה יושב הרשם?

שירלי אבנר:


בירושלים. 

היו"ר דוד רותם:


אז בהליכים שהרשם הוא צד להם – ירושלים, כשזה דו-צדדי.
מורן פרוינד:
זאת גם העמדה שלנו.

שירלי אבנר:

אני מצטערת, אבל זה באמת משהו, שעם כל הכבוד אנחנו דנו איתכם. אני לא מוכנה לשמוע את זה, באמת. 


אנחנו כן חושבים שיש חשיבות להתמקצעות בנושא הזה. אנחנו לא נתנו אך ורק את בית משפט המחוזי בירושלים אלא יש גם את תל-אביב. זה המצב גם בחוק הפטנטים. יש חשיבות לידע, לאחידות בהחלטות שניתנות, להיכרות עם הרישום בפנקס.

היו"ר דוד רותם:


אני מסכים איתך בהחלט. אני ביקשתי בחוק בית המשפט הכלכלי, להכניס גם את הפטנטים וגם את סימני המסחר כי אמרתי שיש חשיבות להתמקצעות. 


משרד המשפטים והנהלת בתי המשפט עמדו על הרגליים האחוריות והתנגדו. את מבינה שאף אחד לא רוצה התמקצעות.

שירלי אבנר:


אנחנו חושבים שכאן יש יתרון, וזה המצב גם בחוק הפטנטים. 

היו"ר דוד רותם:

אז בואי נעשה דבר פשוט, נקבע בית משפט אחד שיטפל בזה. מה זה "לפי בחירת המערער"? זה הדבר שהכי מפריע לי. אני מבין מה זה "fishing" אחרי ראיות, אבל עכשיו אני מתחיל לעשות "fishing" גם על בית משפט. 

שירלי אבנר:

אם נוח לו יותר בתל-אביב כי זה המרכז - - - 

היו"ר דוד רותם:
נוח לו יותר בתל-אביב כי הוא יודע שהנתבע הוא מאילת. 

שלי אבנר:


לא, זה חל אך ורק על ערעורים על החלטות הרשם. זה לא חל על פרקים אחרים שמדברים על הפרה ועל הליכים בין שני צדדים. 

היו"ר דוד רותם:

זה רק בתיקים דו צדדיים שבין הרשם ולא על תיקים שיש בהם משיב אחר?

שירלי אבנר:
זה על תיקים שנוגעים להחלטות של הרשם, לא כאשר מדובר בהפרה. 

היו"ר דוד רותם:
השאלה אם פה, בכל מקרה, אלה תיקים שהרשם הוא משיב ואין משיבים אחרים? 

שירלי אבנר:
לא. זה או שהרשם הוא משיב.

דוד רותם:
הרשם הוא בכל מקרה משיב?

שירלי אבנר:

לא. זה יכול להיות גם כן על החלטות של הרשם אבל שהרשם הוא לא משיב. 

היו"ר דוד רותם:

אם כך, למה שאני אתן למערער להחליט איזה בית משפט? אם הרשם הוא משיב אז את צודקת, כי הוא יכול להגיש את זה בכל בית משפט מחוזי כי הרשם הוא מדינת ישראל והוא יושב בכל הארץ. למרות שגיליתי שהרשות לניירות ערך רוצה שהתיק יהיה בירושלים או בתל-אביב, אז מנהל רשות ניירות ערך יש לו משרד בירושלים ובתל-אביב. רואים איפה הוא היה כשהוציא את ההחלטה ולפי זה הם קובעים את בית המשפט. זה מצא חן בעיניי. 


אם רק הרשם הוא משיב, אז ממילא אפשר להגיש את זה בכל בית משפט מחוזי. אתם אומרים או ירושלים או תל-אביב וזה בסדר. אבל אם גם אני משיב ואני גר בבאר-שבע והרשם איננו משיב, למה שאני ארוץ לתל-אביב, כי עורך הדין של משיב או של המערער הוא בתל-אביב. זה ילך לפי מקום משרד עורך הדין.

שירלי אבנר:


ברור, אבל זה המצב גם בפטנטים. 

היו"ר דוד רותם:


אם שם זה לא נכון, אז אני צריך לעשות עוד דבר לא נכון.

שירלי אבנר:


אנחנו לא חושבים שזה לא נכון. אם שם יש סמכות לשני בתי משפט, שניהם התמקצעו בתחום הזה, אז מה לא נכון כאן? למה לא לאפשר בכל זאת בחירה בין שני בתי משפט?

היו"ר דוד רותם:


יש לי תביעת נזיקין נגד מישהו. 

שירלי אבנר:


זה בבית משפט רגיל.

היו"ר דוד רותם:


למה שלא אלך לבית המשפט בתל-אביב, שם יש התמקצעות?

שירלי אבנר:


זה בית משפט רגיל. 

היו"ר דוד רותם:


אין התמקצעות. אילו היתה התמקצעות אז הייתי אומר שאת צודקת. את יכולה להגיד לי מי השופטים המקצועיים במחוזי בירושלים לסימני מסחר?

שירלי אבנר:


האמת היא שאני לא יודעת. זה לא הדין עכשיו. 

היו"ר דוד רותם:


אבל אתם בחרתם ירושלים ותל-אביב כי שם בחרתם את המקצועיות.

שירלי אבנר:

זה מה שנעשה כבר בחוק הפטנטים. זה לא בגלל שאנחנו חושבים ששם השופטים מקצועיים יותר משופטים אחרים. זה כבר ההסדר בחוק הפטנטים. אנחנו מיישרים קו לפי זה. 

היו"ר דוד רותם:


טוב. 

מורן פרוינד:

אני רוצה רק לציין שהבנתי שמדובר במספר מועט מאוד של הליכים, 5 ערעורים בשנה, כך שאם יש רצון ליצור התמקצעות, אז באמת נכון יותר להפנות - - - 

היו"ר דוד רותם:


אני לא יודע אם יש 5 או 7 או 9 ואני גם לא מתחייב. 
שירלי אבנר:


לא הבנתי. 

מורן פרוינד:


אמרתי שיש מספר מועט של ערעורים אז אם כוונה ליצור התמקצעות, אולי נכון יותר לקבוע את הפורום של בית משפט מחוזי בירושלים. 

חלי אלדר:


רק בירושלים?

שירלי אבנר:


זה לא הוגן. 

היו"ר דוד רותם:


מרכז המדינה זה לא ירושלים. אתם רוצים להקים בית משפט כלכלי דווקא בתל-אביב כי זה מרכז העסקים. רוב הדברים האלה זה לא ירושלים. אתם יודעים, כביש 443 מסוכן לנסוע עליו, אז כולם ייסעו בכביש 1 ויהיו עומסים אדירים.

מורן פרוינד:


מבחינתנו, דווקא בגלל שהוקם עכשיו בית המשפט הכלכלי בתל-אביב אז אנחנו חושבים שזה יהיה טוב יותר לפזר את ההליכים האלה לבתי משפט מחוזים אחרים.

חלי אלדר:


אתם חושבים שזה צריך להיות בבית משפט המחוזי בירושלים?

מורן פרוינד:


כן. 
היו"ר דוד רותם:

שירלי, אמרתי לך, זאת לא בעיה שלי. 

שירלי אבנר:

אנחנו מבקשים להשאיר את זה בבית משפט ירושלים או תל-אביב. עם כל הכבוד, זאת היתה החלטת ועדת השרים וזאת גם היתה ההסכמה שלכם.

היו"ר דוד רותם:

טוב. 

חלי אלדר:

"(ב)
הוראות סעיף זה לא יחולו לעניין פרקטים (ט) ו-(י). 

היו"ר דוד רותם:
זה עוד מקרה שמדינת ישראל ומשרד המשפטים מדברים בשלוש לשונות במשפט אחד. 

שירלי אבנר:
אם יורשה לי, זה עוד פעם מקרה שבו הנהלת בתי המשפט, ואני אומרת את זה גם לפרוטוקול, לא יודעת לעמוד מאחורי הסכמות. 

היו"ר דוד רותם:

סליחה, זה לא מעניין את הפרוטוקול, אני מצטער לומר לך. בבית תעשו תסדר. 

שירלי אבנר:

אתה צודק, אין לי מה להגיד. 

חלי אלדר:

"(63ג)
פסק דין והחלטה אחרת, כהגדרתה בסעיף 63א של בית משפט מחוזי לפי חוק זה, ניתנים לערעור לפני בית המשפט העליון אם ניתנה רשות לכך מאת נשיא בית המשפט העליון או מאת שופט אחר של בית המשפט העליון שנשיאו קבע לכך; ההוראות לפי סעיף 41(ב) סיפה ו-(ג) לחוק בתי המשפט יחולו בשינויים המחויבים לעניין מתן רשות ערעור על החלטה אחרת כאמור". 
היו"ר דוד רותם:

למה צריך את זה?

שירלי אבנר:


הבהרה, לא מעבר לזה. חשבנו שטוב שזה יופיע. 

היו"ר דוד רותם:
יכול להיות פה מצב של בקשת רשות ערעור אחרי בקשת רשות ערעור. 

שירלי אבנר:


זה פחות או יותר הדין הקיים - - - 

היו"ר דוד רותם:


צריך לתקן את הדין הקיים. תפסיקו להגיד לי הדין הקיים.

שירלי אבנר:


זה אפילו לא חוק הפטנטים, זה משהו רוחבי יותר.

היו"ר דוד רותם:


זה משהו רוחבי יותר שאנחנו עובדים לתקן אותו.

שירלי אבנר:


זה יתוקן גם כאן. 

היו"ר דוד רותם:


הנהלת בתי המשפט, תרשמו לכם שכשאנחנו עושים את הדיון על בקשות רשות לערער שניות, שאתם גם צריכים להכניס את הסעיף הזה לעסק.

חלי אלדר:


"16.
בסעיף 68 לפקודה, במקום "שופט בית משפט שלום" יבוא "בית משפט".


תיקון חוק לתיקון פקודת סימני מסחר" - - - 

היו"ר דוד רותם:


לא צריך את זה כי החליטו להצטרף - - - 

שירלי אבנר:


ב-20.5. 

היו"ר דוד רותם:


עכשיו הם מפחדים שאולי יגידו שלא רוצים אותם. מצטרפים לפרוטוקול מדריד והכול יהיה בסדר. 
חלי אלדר:
"18.
הוראות הפקודה כנוסחן לפי סעיפים 1 עד 16 לחוק זה, לא יחולו על הליך שהיה תלוי ועוד בפני בית המשפט העליון, ערב תחילתו של חוק זה."

היו"ר דוד רותם:

אני לא בטוח שהנשיאה לא תגיד לכם תודה שגם אם את כל התיקים שיש אצלה היו מעבירים.

שירלי אבנר:


ברור שהיא היתה אומרת לנו תודה אבל יש הגינות מינימאלית כלפי צדדים שכבר מנהלים את ההליך.

היו"ר דוד רותם:


אם ההליך לא התחיל.

שירלי אבנר:


העוזרים המשפטיים כבר קראו את החומר והכינו את כל מה שצריך והצדדים נשאו באגרה. 

היו"ר דוד רותם:


מה זה חשוב? לוקחים את התיק כמו שהוא, לא משלמים עוד אגרה, ומעבירים אותו לשופט המתאים. הרי עוד מעט אנחנו נתקן את 78ג, שבכלל למנהל בתי המשפט תהיה סמכות לנייד תיקים איך שהוא ירצה. 

שירלי אבנר:


זה יהיה מעניין. 

דורית ואג:


זה 78א. 

היו"ר דוד רותם:


ביקרתי לפני שבוע בתא המעצר ופגשתי את משה גל והוא אמר לי: אם אתה לא גומר לי את 78א אני לא משחרר אותך. אמרתי לו שאין בעיה, אני מעדיף להישאר בכלא ולא להעביר את 78א. 


יש הערות? 

הצבעה

בעד – רוב

נגד – אין

נמנעים אין

היו"ר דוד רותם:


התקבל פה אחד. תודה רבה. 


הישיבה נעולה. 
(הישיבה ננעלה בשעה 09:45)

